Strixxikli fil-gazzetti Fl-1981 Ġorġ Mallia beda jippubblika ADRON RE, sensiela ta' 44 paġna fuq IL-MUMENT. Għal darb'oħra Ġorġ Mallia kien l-ewwel wieħed li welled l-istrixxiklu Malti fuq il-gazzetti bi storja ta' fantasija u avventura ta' re li tilef it-tron. Fis-snin disgħin is-sensiela ta' IMĦABBA VERA reġgħet kienet ippubblikata fil-forma ta' faxxikli fuq il-gazzetta L-ORIZZONT. Dawn huma stejjer li jillustraw ir-relezzjonijiet bejn il-maħbubin f'ambjent totalment Malti. Mill-informazzjoni li għandi, L-ORIZZONT ippubblikat 9 mill-15-il ħarġa li ħarġu fil-forma ta' ktejjeb bejn l-1984 u l-1985. Din jidhirli li kienet l-ewwel darba li gazzetta isserjalizzat strixxikli għal tul ta' żmien u li setgħu jinġabru f'volum li jaqbeż sew il-ħames mitt paġna. B'xorti tajba, L-ORIZZONT kompliet fuq din il-vena ta' strixxikli fil-gazzetta meta fl-2002 feġġet għall-ewwel darba fix-xena Davida Flores u bdiet tpinġi l-istrixxikli tagħha regolarment u l-istejjer mpinġinjin tagħha għadhom jidhru sallum kull ġimgħa fuq l-istess gazzetta. Dan huwa żvilupp interessanti ferm għar-rakkont impinġi f'Malta, speċjalment minħabba l-kontenut serju ta'l-istejjer li tippreżenta. Davida Flores bdiet bl-AVVENTURI TA' KIETH U SHARON, sensiela ta' 20 paġna fl-2002 u kompliet b'MIXJA FL-ISTORJA TA' MALTA li kellha 28 paġna. Fl-2003 tatna LEĠĠENDI MALTIN (26 paġna) u ĠRAJJIET TAS-SEĦER F'PERLAMOR ta' 30 paġna. Is-sena ta' wara kellha ID-DJARJU TA'1881 (27 paġna) u STEJJER MILL-ILJIELI GĦARBIN ta' 37 paġna. Fl-2005 kitbet u pinġiet l-istorja GRAJJIET FUQ SELDORAS, storja tas-seħer u l-avventura f'dinja mimlija kreaturi fantastiċi u b'intriċi ta' vendetta, gwerra u x-xewqa għall-paċi. Din hija l-itwal storja tagħha u b'kollox fiha 54 paġna. Fl-2006 bdiet l-adattament tar-rumanz popolari ta' Ġużè Galea, RAĠEL BIL-GĦAQAL (32 paġna). Fis-sena ta' wara jiġifier fl-2007 tatna adattament ta' rumanz ieħor, META JAQA' Ċ-ĊPAR ta' Trevor Zahra (42 paġna). Fl-2008 bdiet l-adattament tar-rumanzett ta' Ġorġ Mifsud Chircop, ĊOSOLINA bbażat fuq ħrafa Maltija. Imbagħad L-IRJIEĦ U L-LAMPA TAS-SEĦER (Mifsud Chircop) fl-istess sena u s-sensiela ntemmet f'Jannar tal-2009. Wara kompliet b'"Nixtieq naf inpinġi l-kartuns", sensiela ta' 30 paġna b-lezzjonijiet ta' kif tpinġi komik u din intemmet f'Awissu 2009. Fl-istess xahar bdiet sensiela oħra fil-forma ta' komik bl-isem ta' Qwiel Maltin u f'Awwissu 2010 intemmet biex tat bidu għas-sensiela oriġinali tagħha (Davida Flores) bl-isem ta' "Il-Kastell".